b'\n_START_ARTICLE_\nYemen\n_START_SECTION_\nGeografi\n_START_PARAGRAPH_\nYemen er det n\xc3\xa6stst\xc3\xb8rste land i udstr\xc3\xa6kning p\xc3\xa5 den arabiske halv\xc3\xb8. Landet ligger i det sydlige hj\xc3\xb8rne af den arabiske halv\xc3\xb8 og gr\xc3\xa6nser til Saudi-Arabien i nord, Oman i \xc3\xb8st, Det R\xc3\xb8de Hav i vest og Adenbugten i syd. Det er ogs\xc3\xa5 kort afstand til lande p\xc3\xa5 den anden side af Det R\xc3\xb8de Hav, da Djibouti, Somalia og Eritrea. P\xc3\xa5 det sn\xc3\xa6vreste, ved Bab el-Mandeb, eller "T\xc3\xa5reporten", skiller kun 30 kilometer mellem Yemen og Djibouti. Yemen har en kystlinje p\xc3\xa5 omkring 1.906 kilometer._NEWLINE_Yemens st\xc3\xb8rste \xc3\xb8 er Socotra (3.796 km\xc2\xb2), som ligger ud for \xc3\xb8stkysten af Afrika, 350 kilometer syd for Yemens fastland. \xc3\x98en har v\xc3\xa6ret isoleret fra resten af verden i lang nok tid til at den har sit helt unikke dyre- og planteliv, hvilket har medf\xc3\xb8rt, at \xc3\xb8en st\xc3\xa5r p\xc3\xa5 UNESCOs verdensarvliste. \xc3\x98ens dyre- og planteliv kan minde om Galapagos i det, at den har udviklet sig uafh\xc3\xa6ngig af resten af verden, og for eksempel De kanariske \xc3\xb8er i at den geografisk tilh\xc3\xb8rer Afrika, men politisk ikke g\xc3\xb8r det. Hanish-\xc3\xb8erne i Det R\xc3\xb8de Hav, mellem Yemen og Eritrea, tilh\xc3\xb8rer for det meste Yemen._NEWLINE_Landskabet i Yemen er kontrastfyldt, fra det frugtbare h\xc3\xb8jland i vest til den golde kyst og det bjergrige indland i \xc3\xb8st. Det dominerende klima er varmt, t\xc3\xb8rt \xc3\xb8rkenklima, bortset fra h\xc3\xb8jlandet i vest, hvor det er lidt k\xc3\xb8ligere. Langs kysten til Det R\xc3\xb8de Hav kommer temperaturen op i 40 grader, mens gennemsnitstemperaturen er omtrent 21 grader i h\xc3\xb8jlandet._NEWLINE_Yemens h\xc3\xb8jeste punkt over havet er bjerget Jabal an Nabi Shu\'aib (Bjerget for profeten Shu\'aib), som str\xc3\xa6kker sig 3.666 meter over havet. Bjergene har flere V-dale som ligger t\xc3\xb8rre om sommeren. Yemen har ingen permanente floder, men n\xc3\xa5r sneen p\xc3\xa5 de h\xc3\xb8jeste bjerge smelter, opst\xc3\xa5r nogen kortvarige floder. Den nord\xc3\xb8stlige del af Jemen tilh\xc3\xb8rer Rub al-Khali, eller "den tomme fjerdedel", en af verdens st\xc3\xb8rste sand\xc3\xb8rkener. Meget f\xc3\xa5 mennesker bor der, og det har heller ikke noget s\xc3\xa6rlig planteliv._NEWLINE_I h\xc3\xb8jlandet er det ofte steppevegetation, med forskellig vegetation, blandt andet akacietr\xc3\xa6er, tamarind og skruepalmer. I de mere frugtbare omr\xc3\xa5der af Yemen findes det blandt andet figen- og citrontr\xc3\xa6er. Yemen har 69 pattedyr, blandt andre klippegr\xc3\xa6vling, kappebavian (Papio hamadryas), \xc3\xb8rkenrotter, mus, flere arter af flagermus, sm\xc3\xa5hvaler, karakaler og gazeller. Det antages at Blandfords r\xc3\xa6v ogs\xc3\xa5 findes i Yemen, men den er ikke p\xc3\xa5vist. Ulv, guldsjakal og nubisk stenbuk er almindelige. Desuden har Yemen 20 rovfuglarter, blandt andet flere gribbe, og ogs\xc3\xa5 g\xc3\xb8gler\xc3\xb8rn (Terathopius ecaudatus) og klippe\xc3\xb8rn (Aquila verreauxii). Det er over 100 reptiler, men kun 7 amfibier, som - givet Yemens t\xc3\xb8rre klima med meget f\xc3\xa5 permanente v\xc3\xa5domr\xc3\xa5der - ikke er s\xc3\xa5 m\xc3\xa6rkeligt. Yemengazelle ("Dronningen af Sabas gazelle", Gazella bilkis) er ikke observeret siden 1951 og anses som udryddet.\n_START_SECTION_\nR\xc3\xa5stoffer\n_START_PARAGRAPH_\nYemen har f\xc3\xb8lgende r\xc3\xa5stoffer: petroleum, fisk, saltsten, marmor, mindre forekomster af kul, guld, bly, nikkel og kobber. Dyrkningsbar jord findes i landets vestlige dele.\n_START_SECTION_\nKlima\n_START_PARAGRAPH_\nKlimaet er meget varmt og fugtigt langs kysterne, tempereret i de vestlige bjergegne med monsunregn, og ekstremt varmt og t\xc3\xb8rt \xc3\xb8rkenklima i det indre af landet. Her forekommer betydelige temperaturforskelle is\xc3\xa6r mellem nat og dag. Om sommeren kan dagtemperaturen g\xc3\xa5 op til 40\xc2\xb0C, under vinteren kan temperaturen om natten n\xc3\xa5 under frysepunktet.\n_START_SECTION_\nDemografi\n_START_PARAGRAPH_\nYemen har en af de h\xc3\xb8jeste f\xc3\xb8dselsrater i verden, og i gennemsnit f\xc3\xb8der en jemenitisk moder seks b\xc3\xb8rn. Man regner med, at Yemens befolkning vokser med 700.000 mennesker hvert \xc3\xa5r. Befolkningen er siden 2. verdenskrig eksploderet, fra 4.3 millioner i 1949 til rundt 19 millioner i 2004. Det er antaget, at befolkningen i 2010 var p\xc3\xa5 23,4 millioner. Regeringen udtalte i 2008, at der skulle igangs\xc3\xa6ttes en plan for reduktion af f\xc3\xb8dselsraten, i hovedsagen en holdningskampagne. Som resultat af befolkningsv\xc3\xa6ksten er Yemens befolkningssammens\xc3\xa6tning ung: 43,9\xc2\xa0% af befolkningen er under 15 \xc3\xa5r, mens 53,5\xc2\xa0% er mellem 15 og 64 \xc3\xa5r. Gennemsnitsalderen ligger p\xc3\xa5 lige under 18 \xc3\xa5r.\n_START_SECTION_\nReligion\n_START_PARAGRAPH_\nYemen er hovedsagelig beboet af sunni-muslimer, men en betydelig minoritet h\xc3\xb8rer til den shiamuslimske zaidi-retning. Sm\xc3\xa5 grupper af j\xc3\xb8der, kristne samt hinduer er ogs\xc3\xa5 bosatte i Yemen, men disse udg\xc3\xb8r mindre end 1\xc2\xa0% af befolkningen. Den j\xc3\xb8diske bos\xc3\xa6ttelse havde en distinkt kultur og flere dygtige h\xc3\xa5ndv\xc3\xa6rkere. I begyndelsen af 1900-tallet var det over 50.000 j\xc3\xb8der i Yemen. Dette tal var faldet til omkring 2.000 i 1994. P\xc3\xa5 16 \xc3\xa5r blev det reduceret med mellem 80 og 90\xc2\xa0%, og der var per 2011 mindre end 300 j\xc3\xb8der i Yemen, de aller fleste i nord. St\xc3\xb8rstedelen af j\xc3\xb8derne er emigreret til Israel. Det er i og for sig lige rettigheder for alle religioner, men kun islam undervises p\xc3\xa5 offentlige skoler, og ikke-muslimer har ikke lov til at ud\xc3\xb8ve offentlige hverv._NEWLINE_Foruden den st\xc3\xa6rkt dominerende arabiske folkegruppe finnes der flere somaliske flygtninge (tallet varierer mellem 91.000 og 300.000). De fleste af de yemenitter, som har forladt Yemen, er draget til Storbritannien. Der er imidlertid ogs\xc3\xa5 flere arabere af yemenitisk oprindelse i Syd\xc3\xb8stasien, som oftest i tilknytning til krydderhandel.\n_START_SECTION_\nIndenrigspolitik\n_START_PARAGRAPH_\nAli Abdullah Saleh sad uafbrudt fra 1990 til 2012, da han blev pr\xc3\xa6sident for et samlet Yemen. Tanken var oprindelig, at pr\xc3\xa6sidenten i Nordyemen blev pr\xc3\xa6sident i et samlet Yemen, mens Sydyemens pr\xc3\xa6sident blev vicepr\xc3\xa6sident. Selv om pr\xc3\xa6sidentperioden i begyndelsen var fem \xc3\xa5r, ventede Saleh til 1999 med at udskrive valg. Efter, at Saleh vandt med 91,2% af stemmerne, forandrede han l\xc3\xa6ngden p\xc3\xa5 pr\xc3\xa6sidentens embedstid fra fem til syv \xc3\xa5r, og tiden for de folkevalgte repr\xc3\xa6sentanter fra fire til seks \xc3\xa5r. B\xc3\xa5de i pr\xc3\xa6sidentvalg og i valg af folkevalgte, dominerer Salehs parti Den almene folkekongressen stort (i hvert fald indtil opr\xc3\xb8ret - landets politiske fremtid er usikker). Valgene har af internationale observat\xc3\xb8rer v\xc3\xa6ret anset som "delvis frie". Statsministrene byttes imidlertid ud. Abdul Qadir Bajamal sad mellem 2001 og 2007 og blev der efter erstattet af Ali Mohammed Mujur. Statsministrene udpeges af pr\xc3\xa6sidenten. Foruden GPC findes der ogs\xc3\xa5 en r\xc3\xa6kke andre partier, men de har lille faktisk indflydelse. Oppositionen har samlet 63 af de 301 pladser.\n_START_SECTION_\nStammekonflikter\n_START_PARAGRAPH_\nStammerne i Yemen er meget lidt samarbejdsvillige med regeringen og hindrer som oftest direkte staten i at gennemf\xc3\xb8re flere opgaver. Som oftest g\xc3\xb8res dette indirekte ved at kontrollere ressourcer for derved at pr\xc3\xb8ve at f\xc3\xa5 kontrol over stammerne. Stammet\xc3\xa6nkningen bidrager til, at det allerede fragmenterede land er ydeerligere vanskeligt at styre, og det er blevet p\xc3\xa5peget, at dette har skabt en god grobund for tr\xc3\xa6ning og rekruttering af Al-Qaida-terrorister.\n_START_SECTION_\nPolitisk uro 2014/2015\n_START_PARAGRAPH_\nDen politiske situation i Yemen har l\xc3\xa6nge v\xc3\xa6ret ustabil. Situationen forv\xc3\xa6rredes omkring august 2014, hvor en r\xc3\xa6kke protester i landet tog til og hurtigt eskalerede til voldelige konfrontrationer mellem den shia-muslimske opr\xc3\xb8rsgruppe Houthis og regeringsstyrker. Houthis opn\xc3\xa5ede kontrol med byen Sana\'a den 21. september 2014, hvorefter Yemens premierminister Mohammed Basindawa tr\xc3\xa5dte tilbage, og en fredsaftale blev indg\xc3\xa5et mellem regering og opr\xc3\xb8rere._NEWLINE_Fredsaftalen bilagde dog ikke konflikten, og der var i perioden herefter fortsatte kampe mellem Houthis og regeringsstyrker og mellem Houthis og enheder fra den sunni-muslimske Al-Qaeda-bev\xc3\xa6gelse. Opr\xc3\xb8ret eskalerede, da Houthi-styrker den 20. januar 2015 indtog pr\xc3\xa6sidentpaladset, pr\xc3\xa6sidentens privatbolig og flere milit\xc3\xa6rinstallationer. Den 22. januar 2015 opgav pr\xc3\xa6sident Abd Rabbuh Mansur Hadi og Hadis ministre magten i Yemen.\n_START_SECTION_\nRetsv\xc3\xa6sen\n_START_PARAGRAPH_\nYemens love er baserede p\xc3\xa5 islamisk, tyrkisk og engelsk lovsystem, men ogs\xc3\xa5 p\xc3\xa5 stammelove. Landet er et af de lande, som praktiserer d\xc3\xb8dsstraf (per december 2010; samtlige lande p\xc3\xa5 den arabiske halv\xc3\xb8 med undtagelse af Israel praktiserer d\xc3\xb8dsstraf)._NEWLINE_Den d\xc3\xb8mmende magt, h\xc3\xb8jesteret, kan ofte bruge Sharia ved siden af eller som alternativ til lovsystemet, som var en sammenfletning af det verdslige nord og det socialistiske syd. Det amerikanske udenrigsdepartement anser h\xc3\xb8jesteret som svag, korrupt og uselvst\xc3\xa6ndig._NEWLINE_Menneskerettighederne anses for at v\xc3\xa6re i relativt d\xc3\xa5rlig forfatning i Yemen, og der er fremkommet beviser p\xc3\xa5 tortur og mishandling af fanger. Yemen rangerer p\xc3\xa5 en 170. plads af 178 lande i Journalister uden gr\xc3\xa6nsers oversigt. Yemen anklages for vilk\xc3\xa5rlige arrestationer af pressefolk og menneskerettighedsfork\xc3\xa6mpere. Vilk\xc3\xa5rlige arrestationer eller forsvindinger af politiske dissidenter er ogs\xc3\xa5 almindelig, og presse- og talefrihed er st\xc3\xa6rkt begr\xc3\xa6nset._NEWLINE_Yemen anerkender ikke Den internationale domstols obligatoriske jurisdiktion i Yemen. Dette demonstreredes blandt andet i forbindelse med efterforskningen af drabet p\xc3\xa5 Martine Vik Magnussen, hvor den mist\xc3\xa6nkte, Farouk Abdulhak, unddrog sig retsforf\xc3\xb8lgelse ved at vende tilbage fra London til Yemen.\n_START_SECTION_\nInfrastruktur\n_START_PARAGRAPH_\nYemens infrastruktur er s\xc3\xa5re beskeden som f\xc3\xb8lge af indre stridigheder og piratvirksomhed. Landet har ikke et vel udviklet transportsystem, hvis man ser bort fra flyvepladser._NEWLINE_Yemen har 17 asfalterede flyvepladser, af hvilke fire kan kategoriseres som store (over 3.047 meter med landingsplads)._NEWLINE_Af de over 70.000 kilometer officielle veje er under en tiendedel asfalteret._NEWLINE_Yemen har ingen jernbaner._NEWLINE_Yemens handelsfl\xc3\xa5de best\xc3\xa5r per 2011 af seks skibe, samt 14 som er registrerede uden for landets gr\xc3\xa6nser. Yemen har tre store havne: Aden, Al-Hudaydah og Al Mukalla. Skibsfarten har imidlertid siden \xc3\xa5rtusindskiftet lidt under de mange pirater i Adenbugten og Det R\xc3\xb8de Hav._NEWLINE_Mobiltelefoner har en st\xc3\xa6rk dominans. Det er under en million faste telefoner, mens det er godt over 8 millioner mobiltelefoner. Lidt under 2\xc2\xbd million indbyggere er brugere af internet. Det er kun statsligt TV med to kanaler, men ogs\xc3\xa5 omanske og saudiarabiske kanaler kan ses i landet.\n_START_SECTION_\nSundhedsv\xc3\xa6sen\n_START_PARAGRAPH_\nI 1996 havde 38% af Yemens befolkning adgang til helsetjenester, og 55% havde adgang til rent vand. Yemens b\xc3\xb8rned\xc3\xb8delighed ligger p\xc3\xa5 5,5%, og Yemen er dermed p\xc3\xa5 38. plads p\xc3\xa5 listen over h\xc3\xb8jest b\xc3\xb8rned\xc3\xb8delighed. Gennemsnitsalderen i Yemen er p\xc3\xa5 63,36 \xc3\xa5r (noget h\xc3\xb8jere for kvinder end for m\xc3\xa6nd). Yemens gennemsnitsalder er den 174. h\xc3\xb8jeste, her inkluderet ikke-selvst\xc3\xa6ndige omr\xc3\xa5der. Smittefaren i Yemen er h\xc3\xb8j, s\xc3\xa6rlig for tyfus, hepatitis A-virus og diar\xc3\xa9.\n_START_SECTION_\nUddannelse og analfabetisme\n_START_PARAGRAPH_\nYemen har et universitet i Sana\xc3\xa1 og flere tekniske h\xc3\xb8jskoler. Af Yemens skoleb\xc3\xb8rn n\xc3\xa5ede 29% til femte klasse i perioden 1986-1993. Dette har udviklet sig, og forventet skolealder ligger p\xc3\xa5 11 \xc3\xa5r hos m\xc3\xa6nd og 7 hos kvinder. Man antager, at kun omkring halvdelen af befolkningen er l\xc3\xa6sekyndige, med en st\xc3\xa6rk overv\xc3\xa6gt (omkring 70%) af m\xc3\xa6nd.\n_START_SECTION_\n\xc3\x98konomi\n_START_PARAGRAPH_\nYemen er som stat fortsat pr\xc3\xa6get af at v\xc3\xa6re en sammenl\xc3\xa6gning af to af verdens fattigste lande, og det har fundet sig at v\xc3\xa6re i meget vanskelige omst\xc3\xa6ndigheder, efter som udgangssituationen var yderst vanskelig udenrigspolitisk og endnu v\xc3\xa6rre \xc3\xb8konomisk. At samordne de to tidligere helt uens samfunds- og \xc3\xb8konomiske systemer er ikke g\xc3\xa5et smertefrit. \xc3\x98konomien har i stor udstr\xc3\xa6kning v\xc3\xa6ret beroende af hj\xc3\xa6lp fra udlandet og af de indkomster, som jemeniter i arbejde i udlandet har sendt til hjemlandet._NEWLINE_Jordbrugsproduktionen og agerbruget hindres af de landminer, som findes tilbage i jorden efter kriserne. Den ensidige eksport og olieprisens udsving g\xc3\xb8r, at landets \xc3\xb8konomi er yderst s\xc3\xa5rbar._NEWLINE_Yemens vigtigste eksportprodukt, arbejdskraft, synes ikke i varehandelsstatistikken. G\xc3\xa6stearbejdere fra Yemen forekommer i nabolandene i hundredetusindvis._NEWLINE_Af Yemens eksportprodukter har n\xc3\xa6sten 85\xc2\xa0% sin oprindelse i r\xc3\xa5olie, andre eksportprodukter er kaffe og bomuld. De vigtigste eksportlande er Kina, Sydkorea, Singapore og Saudiarabien. B\xc3\xa5de i Nord- og Sydyemen begyndte en kommerciel produktion af petroleum f\xc3\xb8rst i 1987, og efter det er Yemen blevet et interessant objekt for den internationale oliebranche._NEWLINE_Importen omfatter blandt andet f\xc3\xb8devarer (30\xc2\xa0%), maskiner og transportmidler (23\xc2\xa0%) samt for\xc3\xa6dlede produkter (16\xc2\xa0%). De vigtigste importlande er Saudiarabien, Forenede Arabiske Emirater og USA._NEWLINE_Regeringen har siden 1997 gennemf\xc3\xb8rt Verdensbankens og Den Internationale Valutafond IMFs strukturopbygningsprogram, som i forbindelse med det h\xc3\xb8je verdensmarkedspriser p\xc3\xa5 olie forbedrede Yemens makro\xc3\xb8konomiske situation. Regeringens vigtigste m\xc3\xa5l er at sikre en fortsat spredning af den \xc3\xb8konomiske struktur og at f\xc3\xa5 udenlandske investeringer til landet. Inden for jordbrugsproduktionen mindsker Yemens selvforsyningsgrad, og dyrkning af kath breder sig p\xc3\xa5 bekostning af de tidligere centrale eksportprodukter bomuld, frugt og gr\xc3\xb8nsager.\n_START_SECTION_\nKultur\n_START_PARAGRAPH_\nYemen er en arabisk stat s\xc3\xa5vel hvad ang\xc3\xa5r sprog som kultur. Befolkningen best\xc3\xa5r mest af arabere, men ved kysten i Tihamaomr\xc3\xa5det forekommer \xe2\x80\x9dsorte arabere\xe2\x80\x9d, som er \xc3\xa6tlinge efter tidligere slaver og \xc3\xb8stafrikanske udvandrere. Sydasiatere forekommer fortrinsvist i Yemens sydlige dele. Islam er den mest udbredte religion, og 90\xc2\xa0% af befolkningen er muslimer (heraf 35% shia-muslimer og 65% sunni-muslimer). Arabisk er det officielle sprog, men engelsk tales i vid udstr\xc3\xa6kning. Samfundet er st\xc3\xa6rkt patriarkalsk med polygami og en stor b\xc3\xb8rned\xc3\xb8delighed._NEWLINE_Efter sammenslutningen i 1990 er landet blevet moderniseret betydeligt, men gamle stammeskikke forekommer fortsat. Yemeniterne anvender traditionelle dragter og tygger den narkotiske kath-plantes blade. At tygge kath indg\xc3\xa5r ogs\xc3\xa5 i yemenitisk forretningskultur for at fremme beslutningstagningen, men man forventer ikke at udl\xc3\xa6ndinge skal deltage heri.'